**ЕТИКА КОД ИНТИМНОГ ОДНОСА**

**آداب الجماع**

>Српски – Serbian – <صربي

**Мухаммед ибн Салих Ел-Мунеџид**

www.islamqa.info

الشيخ محمد بن صالح المنجد

🙠🙣

Превод: Љубица Јовановић

Рецензија: Амра Дацић

ترجمة: ليوبيتسا يوفانوفيتس

مراجعة: عمرة داتسيتش

** Етика код интимног односа**

**Питање:** Ислам[[1]](#footnote-1) нас учи свему: како да једемо, како да се облачимо итд. Има ли исто тако нешто у вези са сексуалним односом са супругом, да ли има нека тема у вези са овим која је исламска пракса? Или нема ништа у веродостојним хадисима[[2]](#footnote-2) по том питању?

**Одговор:** Хвала припада Богу!

Да, у праву сте, Ислам нас подучава свему и донео је свако добро по питању људског живота, вере, живота и смрти, јер је то вера Узвишеног Бога.

Полни односи су од важнијих питања у животу које је Ислам дошао да појасни и да одреди долично понашање и прописе који то уздижу изнад степена пуког животињског нагона и телесних страсти. Ислам то веже са верским циљем, спомињањем Бога, и са исправним опхођењем приликом тога, који то уздиже на степен ибадета[[3]](#footnote-3) због којег ће муслиман да буде награђен. Ово објашњава Суннет[[4]](#footnote-4) Божијег Посланика, нека су Божији благослов и мир над њим.

Ибн Кајјим, Бог му се смиловао, је рекао у својој књизи Заду-л-Ме'ад:

"Што се тиче полног односа, Божији Посланик, нека су Божији благослов и мир над њим, је дошао са најбољом упутом, у којој живот може да буде сачуван и људи могу да нађу задовољство и уживање, и може да испуни сврху због које је створен, јер полни однос је створен због три основне сврхе:

* Очувања и продужења људске врсте, све док не достигну број душа које је Узвишени Бог одредио да ће да буду створене на овом свету.
* Избацивање воде (сперме) која може да проузрокује штету телу ако буде суздржана.
* Испуњивање телесних страсти и уживање у телесним задовољствима. Ово је једина ствар која ће да буде присутна у Рају, јер тамо неће да буде рађања деце, и неће да буде суздржавања (сперме) које мора да буде олакшано ејакулацијом.

Најбољи доктори тврде да је полни однос један од начина очувања доброг здравља."

(Ет-Тибб Ен-Небеви, 249)

Такође је, Бог му се смиловао, рекао:

"И од његових користи јесте што помаже обарању погледа, доноси самоконтролу, омогућује особи да се клони забрањених ствари, а све ове ствари постиже и супруга, такође. Доноси корист човеку у погледу овог и оног света, а такође и супрузи. Због тога је и Посланик, нека су Божији благослов и мир над њим, практиковао често да има однос са својим супругама, и рекао је: **'Од овог света, учињено ми је најдражим: жене и мириси.'** (Ахмед, 3/128; Несаи, 7/61; Хаким га је оценио као веродостојан)

И Посланик, нека су Божији благослов и мир над њим, је рекао: **'О скупино младића, ко год од вас може да себи приушти да се ожени, нека то уради, јер ће то да му помогне да обара поглед и да чува чедност. А ко год није у стању да се жени, нека пости, јер пост ће да му буде штит.'** (Бухарија, 9/92; Муслим, 1400)"

(Ет-Тибб Ен-Небеви, 251)

Од битнијих ствари на које треба да обратимо пажњу приликом полног односа:

1. Треба да имамо искрену намеру да се то чини ради Бога. Човек треба да намерава да тиме жели да сачува себе и своју супругу од забрањених ствари, да се тиме повећа број муслимана и такође да им се уздигне степен, јер у бројности је част и понос. Треба да има на уму да човек бива награђен за ово, чак иако је у томе задовољство и уживање.

Преноси се од Ебу Зерра да је Божији Посланик, нека су Божији благослов и мир над њим, рекао:

**"У полном односу свако од вас има награду (тј. када има однос са својом супругом)." Они су рекли: "О Божији Посланиче, имамо награду када испуњвамо своје страсти?" Он је рекао: "А зар не знате, да када би то учинили на забрањен начин, били би за то кажњени? Па тако ако то неко уради на дозвољен начин, буде награђен."** (Муслим, 720)

Ово је велика благодат од Бога према овој заједници, хваљен нека је Бог који нас је учинио од њих.

1. Однос треба да се пропрати лепим речима, раздраганошћу и пољупцима. Божији Посланик, нека су Божији благослов и мир над њим, играо би се са својим женама и љубио би их.
2. Када човек хоће да има однос са својом супругом, нека каже**: ''Са Божијим именом, Боже мој, сачувај нас од ђавола и сачувај од ђавола оно чиме нас опскрбиш (децу))."** Божији Посланик, нека је над њим Божији спас и мир, је рекао: **"Ако Бог дадне да се тада зачне дете, ђаво неће моћи да му науди."** (Бележи Бухарија, 9/187)
3. Дозвољено је мужу да има донос са својом супругом на који год начин жели, спреда или са задње стране, под условом да је у родницу, а то је место из којег се дете рађа. Узвишени Бог каже: **"Жене ваше су њиве ваше, и ви њивама вашим прилазите (приликом односа, све док није у анални отвор) како хоћете."** (Кур'ан, Ел-Бекара, 223)

Џабир ибн Абдуллах, Бог био задовољан њиме, је рекао: "Јевреји су говорили ако човек има однос са својом женом са задње стране, дете ће да има разрооке очи. Онда је објављен одломак: **'Жене ваше су њиве ваше, и ви њивама вашим прилазите (приликом односа, све док није у анални отвор) како хоћете.'** Божији Посланик, нека је над њим Божији спас и мир, је рекао: 'Спреда или са задње стране, све док је у родницу.'" (Бухарија, 8/154; Муслим, 4/156)

1. Није дозвољено мужу, ни под било којим околностима да има однос са супругом у анални отвор. Узвишени Бог каже: **"Жене ваше су њиве ваше, и ви њивама вашим прилазите како хоћете."** А познато је да је место 'сејања' родница, то је оно место из којег се човек после нада детету. Божији Посланик, нека је над њим Божији спас и мир, је рекао: **"Проклет је онај ко има однос са својом супругом у анални отвор."** (Забележио Ибн 'Адијј, 1/211) То је зато јер се то (однос у анални отвор) супроставља фитри (природи човека) и то је дело које је одбојно онима који имају чисту људску природу; то је такође начин у којем жена не добија свој удео у задовољству; и анални отвор је место прљавштине и нечистоће - и постоје и други разлози који потврђју чињеницу да је ово дело забрањено.
2. Ако муж има однос са својом супругом и жели да га понови, треба да узме абдест (верско чишћење водом), јер је Посланик, нека су Божији благослов и мир над њим, рекао: **"Ако неко од вас има однос са својом супругом, па жели да га понови, нека између тога узме абдест, јер му то даје снаге да то понови."** (Муслим, 1/171) Препоручено је, није обавезно; да узме гусл (купање) између та два чина.
3. Забрањено је човеку да има однос са својом женом када има менструални циклус, јер Узвишени Бог каже: **"И питају те о месечном прању. Реци: "То је непријатност." Зато не општите са женама за време месечног прања, и не прилазите им док се не окупају (када се окупају од менструације). А када се окупају, онда им прилазите онако како вам је Бог наредио (да имате однос са њима на који год начин хоћете све док је у родницу). – Бог заиста воли оне који се често кају и воли оне који се много чисте."** (Кур'ан, поглавље Ел-Бекаре, одломак 222) Али је дозвољено мужу да се наслађује својом женом док је она у менструацији а да немају полни однос.
4. Дозвољено је мужу да чини 'азл (да повлачи свој полни орган из роднице супруге пре него што избаци семе) ако не жели да има децу; на основу тога дозвољено му је да користи кондоме - ако се и супруга слаже са тиме, јер и она има право на задовољство и на децу. Доказ за ово је у хадису Џабира ибн Абдуллаха, Бог био задовољан њиме, који је рекао: **"Ми смо чинили 'азл за време Посланика. Божији Посланик је чуо за то и није нам то забранио."** (Бухарија, 9/250; Муслим, 4/160)  
   Али је боље да се не ради ништа од наведеног, због неколико разлога, укључујући чињеницу да то ускраћује или смањује задовољство супруге; и поништава једну од сврха брака, а то је да се повећа број потомака, као што је споменуто изнад.
5. Није дозвољено ниједном супружнику да шири тајне у вези са оним што се догађа у њиховом приватном животу; уистину, ово је једна о најодвратнијих ствари. Божији Посланик, нека је над њим Божији спас и мир, је рекао: **"Од најгорих људи код Бога на Судњем дану ће да буде човек који дође својој супрузи и има однос са њом, а онда шири њене тајне."** (Муслим, 4/157)

Ово је оно што смо успели да споменемо о понашању приликом полног односа. Хваљен нека је Бог који нас је упутио Својој вери и њеним узвишеним манирима. Хваљен нека је Бог који нам је указао на најбоље овог и оног света. И нека је Божији мир над Послаником.

**Одговорио:** Учењак Мухаммед б. Салих ел-Мунеџџид

**Извор:** <http://islamqa.info/ar/5560>



1. Ислам је арапска реч која значи *преданост*, *покорност* (Узвишеном Богу). Етимолошки, изводи се из истог корена као и реч 'селам' која значи *мир*. У општем значењу Ислам није нека нова вера, већ је то једна те иста Истина коју је Узвишени Бог објављивао преко својих посланика сваком народу. У ужем значењу Ислам представља оно са чиме је Узвишени Бог послао последњег Божијег посланика, Мухаммеда, нека су Божији благослов и мир над њим. То је вера која је објављена целом човечанству. Ислам се темељи на пет ствари: сведочењу да нема другог истинског бога осим Аллаха и да је Мухаммед Божији Посланик, обављању намаза (обавезне молитве), давању зеката (обавезне милостиње), посту месеца рамазана и обављању хаџџа (ходочашћа) за оног ко је у могућности. [↑](#footnote-ref-1)
2. Хадис у језичком смислу значи *говор*, *казивање*, *приповедање*. У терминолошком смислу хадис је синоним за суннет и означава све оно што је пренесено од Божијег посланика Мухаммеда, нека су Божији благослов и мир над њим, његове речи, пракса, прећутно одобравање, морално-етичке особености или животопис. [↑](#footnote-ref-2)
3. Ибадет (обожавање, богослужје) у језичком смислу представља понизност и скрушеност (према Богу). У терминолошком значењу ибадет је назив за све оно што Узвишени Бог воли и са чиме је задовољан од речи и дела, јавних и тајних. Дакле, ибадет је обожавање Бога кроз покорност у ономе што је Он наредио и остављање онога што је забранио. Три су темеља ибадета: љубав, страх и нада. Услови исправности ибадета и његовог примања су: искреност – да то дело буде само ради Бога, и исправност – да то дело буде у складу са праксом последњег Божијег посланика, Мухаммеда, нека су Божији благослов и мир над њим. Ибадет се упућује само Узвишеном Богу. [↑](#footnote-ref-3)
4. Суннет у етимолошком смислу означава, *пут*, *правац*, *обичај*, *традицију* и *начин*, без обзира био добар или лош. Суннет у терминолошком смислу је све оно што је пренесено од Божијег посланика Мухаммеда, нека су Божији благослов и мир над њим, његове речи, пракса, прећутно одобравање, морално-етичке особености или животопис. Суннет је, након Кур'ана, други главни извор Ислама. Он је, исто као и Кур'ан објава од Узвишеног Бога, са том разликом да је Кур'ан Божија објава по значењу и речима а суннет Божија објава по значењу а речима од Посланика. Узвишени Бог каже: „***Он (Мухаммед) не говори по хиру своме – то је само Објава која му се обзнањује*.“** [↑](#footnote-ref-4)